DA Den Europæiske Unions Tidende CE 84/727

(2004/C 84 E/0818)

SKRIFTLIG FORESPØRGSEL E-1939/03

af Giles Chichester (PPE-DE) til Kommissionen

(13. juni 2003)

Om: Kommissionens kvartårlige briefings og Small Business Europe: regeringsfinansierede, nationale instansers deltagelse i Kommissionens briefings

Er Kommissionen klar over, at den organisation, der er kendt som »Small Business Europe«, og som giver sig ud for at repræsentere alle små virksomheder i Det Forenede Kongerige, i virkeligheden er et organ, der er oprettet af den britiske Arbejderparti-regering, finansieret med skatteyderpenge og uden noget mandat fra virkelighedens små virksomheder og helt og aldeles urepræsentativt for sektoren? Kan Kommissionen oplyse, hvor mange regeringsfinansierede nationale instanser som Small Business Europe, der er indbudt til at overvære Kommissionens kvartårlige briefings af europæiske små og mellemstore virksomheder og organer, der repræsenterer små virksomheder, og hvorfor? Hvis Kommissionen indbyder nationale organisationer, hvorfor indbyder den så ikke nogen af de britiske instanser, der rent faktisk repræsenterer rigtige, små virksomheder?

Svar afgivet på Kommissionens vegne af Erkki Liikanen

(30. juni 2003)

Generaldirektorat for Erhvervspolitik inviterer inden for rammerne af sin strategi om at udvide kontakten med sine interessenter et stort antal erhvervsorganisationer på europæisk og nationalt plan — med horisontale eller branchemæssige interesser — til informationsmøder, seminarer og konferencer. Disse organisationer får deres midler fra mange forskellige kilder.

På den seneste større konference (»Industripolitik i et udvidet Europa«, der blev afholdt den 21. januar 2003) var mere end 200 erhvervsforeninger repræsenteret foruden deltagere fra fagforeninger, miljø- og forbrugerbeskyttelsesorganisationer samt regerings- og virksomhedsrepræsentanter.

Flere gange om året inviterer Generaldirektoratet for Erhvervspolitik også en gruppe almennyttige permanente organisationer, som repræsenterer virksomheder, fagforbund eller arbejdsgivere, og som har en horisontal eller tværgående orientering, der ikke er begrænset til en speciel økonomisk sektor. De fleste af disse organisationer har nationale medlemsorganisationer i adskillige europæiske lande, som undertiden også deltager i møderne. Omkring halvdelen af de inviterede organisationer repræsenterer enten udelukkende eller delvis små og mellemstore virksomheders (SMV) interesser. En fuldstændig liste kan findes i Kommissionens CONECCS-database (http://europa.eu.int/comm/civil_society/coneccs/ index_en.htm). Møderne er opført som »consultation with business organisations« og omfatter i øjeblikket 26 organisationer, heriblandt den organisation, der hedder »smallbusiness|europe«.

Kommissionen er bekendt med, at »smallbusiness|europe« for tiden finansieres af Small Business Service, en styrelse under det britiske erhvervsministerium. »smallbusiness|europe« arbejder tæt sammen med forskellige tværfaglige organisationer i Det Forenede Kongerige, som repræsenterer små og mellemstore virksomheder. »smallbusiness|europe« fremfører disse organisationers synspunkter på europæisk plan og konsulterer dem, så vidt Kommissionen forstår, regelmæssigt.